Hvordan emojien ser ut i fonten *JoyPixels* versjon 2.2
**😂** (**gledestårer**, engelsk: **Face with Tears of Joy**) er en emoji som består av et ansikt som ler så det gråter. Den er den mest brukte emojien på sosiale medier som Facebook, Snapchat, Twitter og Instagram. Emojien blir også kalt **ler så jeg griner**, og på engelsk bl.a. *lol emoji*, *joy emoji*, *laughing emoji* og *cry-laugh emoji*. 😂 ble kåret til årets ord av Oxford Dictionaries i 2015.

Utvikling og brukshistorikk
---------------------------

*Se også: Emoji*
Opprettelsen og utviklingen av emojier skriver seg til sent 1990-tall i Japan. De første emojiene dukket opp på J-Phone i 1997, men bruken var begrenset på grunn av høye priser. Det første populære emojisettet tilskrives NTT DoCoMos ansatte Shigetaka Kurita i 1999, som laget utkast til illustrasjoner etter å ha fått ideen om å inkludere enkle bilder i NTT DoCoMos SMS-tjenester. Han hentet inspirasjon fra manga, japanske tegneserier, der karakterene ofte tegnes med symbolske representasjoner kalt *manpu* (som f.eks. en vanndråpe i ansiktet for å symbolisere nervøsitet eller forvirring), og værsymboler som representerer værforhold. Disse emojiene ble rullet ut til DoCoMos tjeneste *i-mode*.

DoCoMos i-mode-sett inkluderte ansiktsuttrykk som smilefjes utledet fra den visuelle stilen som finnes i japansk anime og manga, kombinert med elementer fra *kaomoji* og smileyer. Selv om dette settet inkluderte flere smilefjes, dukket 😂 først opp i emojisett fra au by KDDI og SoftBank Mobile, og 😆 anses som det nærmeste reservetegnet for DoCoMo-settet på telefoner som kjører Android 4.3 Jellybean eller tidligere.

Da Apple slapp den første iPhone-n i 2007, hadde de med et emojitastatur som kun var tiltenkt det japanske markedet. Da amerikanske iPhone-brukere fant ut at man kunne få tilgang til emojitastaturet ved å laste ned japanske apper økte presset for å utvide tilgangen til emojitastaturet utenfor Japan, og i 2011 gjorde Apple tastaturet til en standardfunksjon i iOS på verdensbasis. Den globale populariteten til emojier økte deretter betraktelig rundt midten av 2010-årene.

Det som offisielt kalles «Face with Tears of Joy» av Unicode Consortium ble introdusert da Unicode 6.0 ble sluppet i oktober 2010, og var hentet fra SoftBank Mobile- og au by KDDI-settene. 😂 er i Unicode-blokka «Emoticons» under `U+1F602` 😂 FACE WITH TEARS OF JOY (HTML: `&#128514;`). Det finnes også en kattevariant av emojien, under `U+1F639` 😹 CAT FACE WITH TEARS OF JOY (HTML: `&#128569;`).

Popularitet i sosiale medier og kulturell innvirkning
-----------------------------------------------------

I midten av 2010-årene ble emojier *mainstream*; nettstedet *FiveThirtyEight* bemerket 5. juni 2014 at 😂 var den nest mest brukte emojien på Twitter – den var brukt i over 278 millioner tvitringer, kun slått av hjerte-emojien (♥️), som var brukt i over 342 millioner tvitringer. Oxford University Press samarbeidet med mobilteknologiselskapet SwiftKey for å undersøke bruksstatistikken for emojier globalt, hvilket førte til at 😂 ble valgt til årets ord av Oxford Dictionaries i 2015, fordi det var den mest brukte emojien det året globalt. I en bloggpost uttrykte Oxford Dictionaries at dette symbolet «best oppsummerer 2015s ethos, stemning og vaner». SwiftKey utdypte videre at 😂 utgjorde 20 % av alle emojiene som ble brukt i Storbritannia i 2015, og 17 % i USA, opp fra respektivt 4 % og 9 % i 2014. Oxford Dictionaries' president Caspar Grathwohl forklarte valget deres ved å si at «emojier blir en stadig rikere kommunikasjonsform, en som overskrider språklige barrierer».

I mai 2015 postet Instagram Engineering en bloggpost med statistikk over brukerdata på Instagram, som viste at 😂 var den mest populære emojien på plattformen. 7. desember 2015 tvitret Twitters datateam at samme emoji var den mest brukte på Twitter det året, med 6,6 milliarder brukstilfeller inntil da.

Under verdens emojidag 2017 delte Facebook-sjef Mark Zuckerberg de ti mest brukte emojiene på plattformen, og 😂 var den mest brukte globalt. Emojien var også en av de tre mest brukte på appen Facebook Messenger. I 2017 rapporterte *Time* at emojien var den mest brukte på Facebook og Twitter for tredje år på rad.

Referanser
----------

1. ↑  «Germanic Annotations» **(engelsk)**. CLDR. 14. desember 2020. Besøkt 7. mars 2021.
2. 1 2 3  Marita E. Valvik (18. november 2015). ««Ler så jeg griner» er årets nyord fra Oxford Dictionaries» **(norsk)**. Aftenposten. Besøkt 7. mars 2021.
3. 1 2 3  Katy Steinmetz (16. november 2015). «Oxford's 2015 Word of the Year Is This Emoji» **(engelsk)**. Time. Besøkt 7. mars 2021.
4. 1 2  Matt Alt (7. desember 2015). «Why Japan Got Over Emojis» **(engelsk)**. Slate. Besøkt 7. mars 2021.
5. 1 2 3  Paula Cocozza (17. november 2015). «Crying with laughter: how we learned how to speak emoji» **(engelsk)**. The Guardian. Besøkt 7. mars 2021.
6. ↑  Jacopo Prisco (23. mai 2018). «Shigetaka Kurita: The man who invented emoji» **(engelsk)**. CNN. Besøkt 7. mars 2021.
7. ↑  Mamiko Nakano. «Why and How I Created Emoji» **(engelsk)**. Ignition. Arkivert fra originalen 10. juni 2016. Besøkt 7. mars 2021.
8. ↑  Ilaria Moschini (29. august 2016). «The "Face with Tears of Joy" Emoji. A Socio-Semiotic and Multimodal Insight into a Japan-America Mash-Up». *Hermes*. doi:10.7146/hjlcb.v0i55.24286.
9. ↑  Markus Scherer; Mark Davis; Kat Momoi; Darick Tong; Yasuo Kida; Peter Edberg (27. april 2010). «Emoji Symbols: Background Data» (PDF) **(engelsk)**. Unicode. Besøkt 7. mars 2021. CS1-vedlikehold: Flere navn: forfatterliste (link)
10. 1 2 3  «Oxford Dictionaries Word of the Year 2015 is…» **(engelsk)**. Oxford Dictionaries. 16. november 2015. Arkivert fra originalen 10. juli 2017. Besøkt 7. mars 2021.
11. ↑  Brian Feldman (17. november 2015). «Who Did This? How to Use the Laugh-Cry Emoji, 2015’s Word of the Year» **(engelsk)**. New York. Besøkt 7. mars 2021.
12. 1 2  Molly McHugh (9. desember 2015). «*Time* Should've Made the Tears of Joy Emoji Person of the Year» **(engelsk)**. Wired. Besøkt 7. mars 2021.
13. ↑  «Emoji Sources» **(engelsk)**. Unicode Consortium. 9. september 2019. Besøkt 7. mars 2021.
14. ↑  «Unicode Character 'FACE WITH TEARS OF JOY' (U+1F602)» **(engelsk)**. FileFormat.Info. Besøkt 7. mars 2021.
15. ↑  Mona Chalabi (5. juni 2014). «The 100 Most-Used Emojis» **(engelsk)**. FiveThirtyEight. Besøkt 7. mars 2021.
16. ↑  Fredrik Kalstveit (18. november 2015). «Årets engelske nyord er ikke et ord» **(norsk)**. TV 2.
17. ↑  Sveinung Stoveland (17. november 2015). «Gledeståre-emoji er årets ord» **(norsk)**. Dagbladet. Besøkt 7. mars 2021.
18. ↑  Thomas Dimson (1. mai 2015). «Emojineering Part 1: Machine Learning for Emoji Trends» **(engelsk)**. Instagram. Besøkt 7. mars 2021.
19. ↑  @TwitterData (7. desember 2015). «Here are the most-used emoji on Twitter this year. 😂 comes out on top, with 6.6 billion uses. #YearOnTwitter» **(engelsk)**. Twitter. Besøkt 7. mars 2021.
20. ↑  Megan Farokhmanesh (17. juli 2017). «Facebook’s most-used emoji accurately sum up the platform: hearts and tears» **(engelsk)**. The Verge. Besøkt 7. mars 2021.
21. ↑  David Cohen (14. juli 2017). «On Any Given Day, 60 Million Emojis Are Used on Facebook; 5 Billion on Messenger» **(engelsk)**. Adweek. Besøkt 7. mars 2021.
22. ↑  Raisa Bruner (17. juli 2017). «7 Emoji Facts to Help You Celebrate World Emoji Day» **(engelsk)**. Time. Besøkt 7. mars 2021.

Eksterne lenker
---------------

* Face with Tears of Joy på Emojipedia